Počet pôrodov na Kramároch v tomto období stúpol. Podľa niektorých lekárov Kramáre zažili nápor, aký si nepamätali od roku 1985. Podľa hovorkyne Fakultnej nemocnice Rút Geržovej za to môže "vlna pôrodnosti, ktorá sa z času na čas objaví".
Nápor však zapríčinilo aj to, že v jednej z troch štátnych pôrodníc v Bratislave je už tri týždne obmedzená prevádzka.
V petržalskej nemocnici maľovali pôrodnú sálu, teraz práce pokračujú na oddelení šestonedelia. Preto niektoré pacientky presúvali na Kramáre a do Ružinova. Podľa primárky gynekologicko-pôrodníckej kliniky Anny Boháčikovej je na Kramároch denne od šesť do 15 pôrodov.
Veľký záujem je aj o zrekonštruované oddelenie na deviatom poschodí. Vyše štvrť roka bolo zatvorené, lebo chýbalo zariadenie. Otvoria ho v pondelok.
Jeho súčasťou je desať nadštandardných izieb s vlastnou kúpeľňou a sociálnym zariadením. Väčšina izieb na oddelení je dvojposteľová, jedna bude mať tri postele. "O nadštandard je veľký záujem, dnes už každá rodička chce mať vlastnú sprchu a kúpeľňu. Má oň záujem asi polovica rodičiek a kapacity v Ružinove a Petržalke nestačia."
V Bratislave je zatiaľ len 14 nadštandardných izieb, nadštandardné šestonedelie s desiatimi dvojposteľovými izbami je v ružinovskej nemocnici. V Petržalke má popôrodnícke oddelenie nadštandardné len dve izby a dve izby ponúka súkromné Sanatórium Koch.
Jedno lôžko v nadštandardnej izbe stojí v Ružinove 500 korún na deň a celá dvojlôžková izba tisíc korún, v Petržalke dvakrát toľko.